《题严子陵钓台图》
明代·唐文凤

炎刘焰熄几不燃，莽星妖光万丈悬。卯金炉中虹吐烟，赭肩群丈蚁慕膻。

天心岂愿刮席玄，赤龙飞起白水渊。六合电扫皇风宣，英雄趋朝簉鹭鹓。

侯王济济相后先，亿兆臣伏孰敢喧。子陵高卧志益坚，冥鸿避弋能孤骞。

平生和好如篪埙，一贵一贱忍弃捐。九重召入玉榻眠，列宿磨荡惊失躔。

羊裘归来破露肩，钓竿袅袅晴丝牵。东京清节推独贤，高台屹立石一拳。

千秋万古名犹传，空山青青水潺湲。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。